P6_TA(2006)0457

Izvoz strupenih odpadkov v Afriko

Resolucija Evropskega parlamenta o izvozu strupenih odpadkov v Afriko

Evropski parlament,

- ob upoštevanju Konvencije o nadzoru prehoda nevarnih odpadkov preko meja in njihovega odstranjevanja (Baselska konvencija), sprejete dne 22. marca 1989 in odobrene s strani Skupnosti s Sklepom 93/98/EGS [1], in na njej temelječe prepovedi vsega izvoza nevarnih odpadkov iz držav OECD v ostale države,

- ob upoštevanju zakonodaje Skupnosti o pošiljanju odpadkov, zlasti Uredbe Sveta (EGS) št. 259/93 z dne 1. februarja 1993 o nadzorovanju in kontroli pošiljk odpadkov znotraj Evropske skupnosti, v Skupnost in iz nje [2] in Uredbe (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov [3], ki razveljavlja Uredbo (EGS) št. 259/93 od dne 12. julija 2007 dalje,

- ob upoštevanju člena 103(4) svojega Poslovnika,

A. ker je bilo na več območij v okolici Abidžana, Slonokoščena obala, kjer živi 5 milijonov ljudi, odloženih približno 500 ton kemičnih odpadkov,

B. B ker je doslej umrlo osem ljudi, 85000 pa jih je bilo odpeljanih v bolnišnico na zdravljenje zaradi krvavitev iz nosu, diareje, slabosti, očesnega vnetja in težav z dihanjem; ker so lahko posledice odlaganja strupenih odpadkov daljnosežne ter vključujejo onesnaženje tal, površinskih voda in podtalnice,

C. ker je zastrupitev zlasti hudo prizadela večje število otrok: po ocenah Unicefa bo med 9000 in 23000 otrok potrebovalo zdravniško pomoč ter bo treba zagotoviti zdravstveno nego in ukrepe za očiščenje okolja, kjer živijo,

D. ker je strupene odpadke odložil tanker, ki je v grški lasti, pluje pod panamsko zastavo in ga ima v najemu družba Trafigura Beheer B.V. s sedežem na Nizozemskem, in ker takšno razprševanje odgovornosti povzroča ponavljajočo se in nesprejemljivo težavo za izvajanje zakonodaje Skupnosti,

E. ker je v severnih državah odstranjevanje nevarnih odpadkov zaradi okoljskih predpisov postalo drago,

F. ker so organi amsterdamskega pristanišča pri raztovarjanju odkrili, da gre za nevarne odpadke, ter zahtevali višjo pristojbino za dokončanje raztovarjanja, čemur je sledila odločitev osebja na tankerju, da odpadke prečrpa nazaj na krov; ker so nizozemski organi dovolili ladji, da zapusti njihovo ozemlje, čeprav jim je bilo znano, da gre za nevarne odpadke in da kapetan ni hotel plačati za varno odložitev odpadkov na Nizozemskem,

G. ker je družba imela možnost, da bi odpadke zakonito in varno odložila v Evropi, ampak se je odločila za cenejšo alternativo na Slonokoščeni obali,

H. ker je Afrika kraj, kamor se odlaga vse možne vrste nevarnih odpadkov; ker je Greenpeace odkril 80 lokacij, kjer so bili odloženi nevarni odpadki iz razvitih držav, vključno s starimi računalniki v Nigeriji, radioaktivnimi cisternami v Somaliji, klorom v Kamerunu itd.,

I. ker večina afriških držav nima strogih predpisov za zaščito okolja in sredstev za preživetje ljudi v prisotnosti nevarnih odpadkov,

J. ker je ves izvoz odpadkov za odložitev iz EU prepovedan od maja 1994 v skladu z Uredbo (EGS) št. 259/93; ker je izvoz nevarnih odpadkov iz EU v države, ki niso članice OECD, za predelavo prepovedan od januarja 1997 v skladu s to uredbo,

K. ker je odložitev nevarnih odpadkov v Slonokoščeni obali le vrh ledene gore vrstečih se primerov pošiljanja nevarnih odpadkov iz EU v države, ki niso članice OECD; ker se s pretvezo "ponovne uporabe" odloži v države, ki niso članice OECD, velike količine odpadne električne in elektronske opreme; ker je bilo precejšnje število starih ladij iz EU, naloženih s strupenimi snovmi, odloženih v Aziji v razmerah, ki so izredno škodljive za delavce in okolje,

L. ker je Parlament na prvi obravnavi dne 9. aprila 2002 sprejel stališče o predlogu direktive o kazenskopravnem varstvu okolja [4]; ker Svet nikoli ni sprejel političnega sporazuma o tem predlogu in je namesto tega raje sprejel okvirni sklep v okviru tretjega stebra o isti temi (Okvirni sklep Sveta 2003/80/PNZ z dne 27. januarja 2003 [5]; ker je Sodišče Evropskih skupnosti v svoji sodbi v zadevi C-176/03 z dne 1 3. septembra 2005 ta okvirni sklep razveljavilo,

1. poziva Komisijo, Nizozemsko in Slonokoščeno obalo, da izčrpno raziščejo primer, določijo odgovornost na vseh ravneh, privedejo pred sodišče krivce za ta okoljski zločin in zagotovijo popolno sanacijo okoljskega onesnaženja, pa tudi izplačilo odškodnine žrtvam;

2. poziva institucije EU in države članice, da sprejmejo potrebne ukrepe za zagotovitev vse potrebne pomoči prizadetim prebivalcem, zlasti otrokom, pri čemer naj uporabijo vsa razpoložljiva sredstva podpore, sodelovanja in civilne zaščite;

3. meni, da so bile pri izvozu nevarnih odpadkov v Abidžan očitno kršene tako zakonodaja Skupnosti kot mednarodne konvencije, zato poziva Komisijo in države članice, da sprejmejo vse potrebne ukrepe za zagotovitev popolnega izvajanja obstoječe zakonodaje, ki ureja pošiljanje odpadkov;

4. zahteva od Komisije in zadevnih držav članic, da javno objavijo vse dvostranske sporazume, ki so jih do danes sklenile z državami, ki niso članice OECD, za pošiljanje odpadkov;

5. poziva Komisijo, naj izdela zakonodajne predloge za zapolnitev vrzeli v trenutni ureditvi o nevarnih odpadkih, da se preneha pošiljanje odpadne električne in elektronske opreme in odsluženih plovil in ladij v države, ki niso članice OECD;

6. poziva Komisijo, da zbere podatke o nezakoniti trgovini s takimi nevarnimi odpadki in izdelki ter njihovim odlaganjem v Afriki in drugih državah v razvoju, da predstavi predloge ukrepov za nadzor, zmanjšanje in odpravo nezakonite trgovine, prevoza in odlaganja takih izdelkov v afriških državah in drugih državah v razvoju ter da vsako leto sestavi seznam držav in nadnacionalnih družb, ki nezakonito odlagajo strupene odpadke in izdelke v Afriki in drugih državah v razvoju;

7. naroči svojemu predsedniku, naj resolucijo posreduje Svetu, Komisiji, vladam držav članic, generalnemu sekretarju Združenih narodov, vladi Slonokoščene obale in sekretariatu Baselske konvencije.

[1] UL L 39, 16.2.1993, str. 1.

[2] UL L 30, 6.2.1993, str. 1.

[3] UL L 190, 12.7.2006, str. 1.

[4] UL C 127 E, 29.5.2003, str. 119.

[5] UL L 29, 5.2.2003, str. 55.)

--------------------------------------------------